A kommunista időszak változásokat hozott: 1951–1962 között a palota előtt óriási Sztálin-szobor állt, a börtönben diákbentlakást rendeztek be, a palota pedig 1964-ben a Román Kommunista Párt megyei székhelye lett (a törvényszék a Kút utcába, a magyar csendőrség egykori épületébe költözött). Itt demonstrált a lázadó tömeg az 1987-es felkelés alkalmával, majd az épületbe behatolva megrongálták a berendezést és megsemmisítették a pártzászlókat, propagandanyomtatványokat, és Ceaușescu képét. Hasonlóképpen a téren gyülekeztek az 1989-es forradalom alatt.